בשני מכתבים ששלחו ליועצת המשפטית לממשלה, קראו חברי הוועדה לביקורת המדינה וח"כ גלעד קריב לפתוח בחקירה פלילית של ההליך המזורז להענקת רישיונות נשק במשרד לביטחון לאומי ולבטל את הרישיונות שהונפקו שלא כדין. היועמ"שית: הנושא נמצא בבחינה
הוועדה לביקורת המדינה פנתה השבוע (שני) ליועצת המשפטית לממשלה גלי בהרב מיארה בבקשה לבחון פתיחה של חקירה פלילית בכל הנוגע להליך הנפקת הרישיונות במשרד לביטחון לאומי בלשכת השר איתמר בן גביר (הציונות הדתית) ובמעורבות השר עצמו. מכתב נוסף שיגר ח"כ גלעד קריב מהעבודה.  פניית הוועדה התייחסה לממצאים שהתגלו במהלך דיון שנערך בה בשבוע שעבר. ישראל אבישר, לשעבר מנהל האגף לכלי ירייה במשרד לביטחון לאומי אמר במהלכה כי אנשי לשכתו של בן גביר, עובדים במשרת אמון, עבדו בלשכת השר כפקידי רישוי זמניים וחילקו נשק, ככל הנראה תוך העדפת מקורבים. עוד תיאר אבישר כי הוקם חמ"ל נפרד של רישוי נשק למספר המצומצם של עובדי לשכת השר בלשכתו. השבוע התפטר אבישר מתפקידו.  "חברי הכנסת שנכחו בדיונים ואנוכי רואים בהתנהלות של המשרד לביטחון לאומי אירוע חמור ביותר, שבו עובדים חסרי הכשרה מספקת משמשים כפקידי אגף רישוי, דבר שהוביל להנפקת אישורי נשק באופן לא מבוקר", כתב יו"ר הוועדה מיקי לוי (יש עתיד) ליועמ"שית. "עולה חשש כבד כי ניתנו אישורים גם למי שאינם עומדים בקריטריונים". עוד הוסיף לוי כי דבר נוסף שעלה בוועדה ונדרש לבחינה הוא ביטול הראיונות הפרונטליים למבקשי הרישיון והחלפתם בראיונות טלפוניים, שבוצעו בין היתר "על ידי עובדים המתגברים וכן על ידי בנות שירות לאומי, אשר הוסמכו באופן מזורז וללא שקיבלו הכשרה מספקת כנדרש". בפנייה הנוספת של קריב, אף הוא חבר בוועדה, הוא דרש לבטל באופן מיידי את הרישיונות שהונפקו על ידי גורמים חסרי סמכות לנוכח הליקויים שהתגלו בוועדה, "וכן להורות שעד בירור מקיף של העניין (לרבות בחינת כל הגורמים שהוסמכו כפקידי רישוי לאחר שינוי החוק והתקנות), רישיונות נשיאת הנשק יונפקו רק על ידי עובדיו הקבועים של האגף". בדבריו התייחס ח"כ קריב גם לסיום תפקידו של מנהל האגף אבישר לאחר הדיון בכנסת: "דומה כי לא ניתן להכחיש קשר בין הודעה זו לבין השינוי במדיניות הרישוי ואופן יישומה הלקוי והלא תקין בשבועות האחרונים". מלשכתה של היועצת המשפטית לממשלה נמסר בנוגע לשתי הפניות כי הנושא מצוי בבחינה. 